Rasmus Prehn (S), 2007-02-09:
Det er nødvendigt at tilpasse universitetsloven til en række nye forhold, bl.a. det ret afgørende, at en række sektorforskningsinstitutioner er fusioneret ind i vores universiteter.
Endvidere er det helt oplagt at benytte lejligheden til at implementere en række nye gode ideer såsom oprettelsen af meritankenævn, ph.d.-skoler, aftagerpaneler m.m.
Som forligspart i forbindelse med universitetsloven står Socialdemokratiet bag dette lovforslag.
Vi glæder os dog over, at det i forligskredsen er lykkedes at fjerne en række tidsler, herunder en uhørt grad af detaljering, som førsteudgaven af lovforslaget bar præg af, inden det kom til første behandling.
Det glæder også Socialdemokratiet, at det oprindelige forslag om at reducere censorordningen kraftigt nu er taget ud af lovforslaget til nærmere undersøgelse.
Fra socialdemokratisk side er vi bange for, at de studerendes retssikkerhed bringes i fare, hvis eksamener med ekstern censor bliver en sjældenhed og de studerende helt overlades til deres egen undervisers vurdering.
Endvidere vil vi gerne benytte denne førstebehandling til at understrege en række elementer i lovforslaget, som vi fra socialdemokratisk side vil følge særlig tæt.
Efter at det med betydeligt pres fra socialdemokratisk side er lykkedes at sikre frivillige fusioner mellem sektorforskningsinstitutionerne og universiteterne, er det selvsagt afgørende, at sektorforskningsinstitutionernes rolle skrives ind i formålsparagraffen for universitetsloven.
Fra socialdemokratisk side lægger vi også afgørende vægt på, at forskningsfriheden sikres og fortsat vægtes højt, og fra socialdemokratisk side vil vi følge meget nøje, hvorvidt forskningsfriheden overholdes i praksis.
Vi ønsker ikke i første omgang en egentlig ændring af lovforslaget her, men vi vil som sagt følge området tæt, ligesom vi lægger vægt på, at forskningsfriheden bliver et hovedelement i den evaluering af universitetsloven, der gennemføres i 2009 på socialdemokratisk initiativ.
Lovforslaget lægger op til, at fagministre skal kunne konkurrenceudsætte de tidligere sektorforskningsaktiviteter.
Denne mulighed er ikke det element, Socialdemokratiet er allermest begejstret for i dette forslag.
Fra Socialdemokratiets side går vi meget op i, at universiteterne og de ansatte trygt kan regne med de opgaver, de har.
Omvendt anerkender vi behovet for konkurrence, og derfor vil vi gerne understrege, at vi lægger vægt på, at der går de fastlagte 2 år, før opgaverne konkurrenceudsættes.
Socialdemokratiet hilser forslaget om etablering af ph.d.-skoler velkommen.
Vi ser store muligheder for synergiskabelse og styrkelse af både det faglige og det pædagogiske niveau i ph.d.uddannelserne, når disse med dette lovforslag samles i ph.d.-skoler.
Vi har jo allerede en række positive erfaringer med etablering af forskerskoler for ph.d.er osv.
Fra socialdemokratisk side lægger vi vægt på, at ph.d.-forløb inden for mindre fagretninger stadig er en mulighed, ligesom vi lægger vægt på, at muligheden for, at der kan etableres ph.d.forløb på tværs af universiteterne, også findes.
Socialdemokratiet glæder sig derfor over, at disse muligheder sikres med dette lovforslag.
Hvad angår spørgsmålet om offentliggørelse af evalueringer af undervisning på universitetets hjemmeside, er Socialdemokratiet af den opfattelse, at det vil styrke undervisningsniveauet samt sikre en god og brugbar feedback for underviserne.
En sådan udvikling vil Socialdemokratiet ikke acceptere.
Derfor er vi også glade for den præcisering om anonymitet, som vi har sikret gennem forligskredsen.
Vi følger det her område meget tæt, og bliver der problemer, vil vi gribe ind.
Vedrørende spørgsmålet om etablering af aftagerpaneler er Socialdemokratiet glade for, at det nu sikres, at universiteterne rådgives om kvalitet og relevans i uddannelserne.
Aftagerpanelerne vil bidrage med nyttig viden om det arbejdsmarked, den færdige kandidat skal ud på.
Dog er det helt afgørende for Socialdemokratiet, at disse paneler ikke bliver en stopklods for nye og eksperimenterende uddannelser samt uddannelser, der ikke matcher det gammelkendte arbejdsmarked, men derimod retter sig mod fremtidens udfordringer.
Med disse ord støtter vi det fremsatte lovforslag.